# 1. TECHNICKÁ SPRÁVA

**Obsah:**

1. Identifikačné údaje stavby
2. Základné údaje o stavbe
3. Prehľad východiskových podkladov
4. Členenie stavby
5. Charakteristika územia stavby
6. Urbanistické, architektonické a stavebno-technické riešenie
   1. Zdôvodnenie riešenia stavby
   2. Údaje o technickom a technologickom zariadení
   3. Dopravný systém
   4. Úpravy plôch a priestranstiev
   5. Starostlivosť o životné prostredie
   6. Starostlivosť o bezpečnosť práce
   7. Protipožiarne zabezpečenie stavby
   8. Zariadenie CO
   9. Riešenie protikoróznej ochrany
   10. Určenie nových ochranných pásiem
   11. Koordinačné opatrenia pri inej súbežnej stavby
7. Popis technického riešenia
8. Opis napojenia na existujúce inžinierske siete
9. Zabezpečenie energií, bilancia odpadov
10. Rozsah trvalého a dočasného záberu pôdy
11. Organizácia výstavby
12. Prehľad užívateľov a prevádzkovateľov
13. Termíny začatia a dokončenia výstavby, etapizácia výstavby
14. Náklady na stavbu
15. Záver

**1. IDENTIFIKAČNÉ ÚDAEJ STAVBY**

Názov stavby : **Zberný dvor Brestovany**

Miesto stavby : Obec Brestovany, parcela č. 164/7, k. ú. Brestovany

Okres : Trnava

Investor : Obec Brestovany, J. Nižňanského 6, 919 27 Brestovany

Druh stavby : Ekologická

Druh projektu stavby : Dokumentácia pre územné rozhodnutie a stavebné povolenie

Projektant : Ing. Ľuboš Jakubec - PROKRING,

registračné číslo 4739\*Z\*A2

Dodávateľ : bude vybraný na základe súťaže

Charakteristika: : Nová, odpadové hospodárstvo

Klasifikácia stavby: : 1252

**2. ZÁKLADANÉ ÚDAJE O STAVBE**

Účelom výstavby predmetnej stavby je vybudovanie zberného dvoru pre obec Brestovany, ktorý bude umiestnený v katastri obce Brestovany. V zbernom dvore budú dočasne uskladnené odpady vyprodukované obyvateľmi a návštevníkmi obce. Následne budú jednotlivé vyseparované odpady odvážané oprávnenými organizáciami na ich likvidáciu. Občania budú mať možnosť dovozu jednotlivých vyseparovaných odpadov do zberného dvoru bez nutnosti spoplatnenia uvedenej služby.

**Zbierané odpady**

**kontajnerový zber** - zmesi betónu, tehál, obkladačiek, dlaždíc a keramiky, zmiešané odpady zo stavieb a demolácií, sklo, biologicky rozložiteľný kuchynský a reštauračný odpad, drevo, kovy, biologicky rozložiteľný odpad, zemina a kamenivo, objemný odpad, papier, plasty.

**Účel stavby:**

Účelom zriadenia zberného dvoru odpadov v obci je vytvoriť priestor, kde občania budú môcť bezplatne odovzdávať problémové zložky komunálnych odpadov tzv. donáškovým systémom Za problémové druhy odpadov z domácností je možné považovať všetky odpady vznikajúce v domácnosti, pre ktoré nie je v súčasnosti navrhnutých optimálny systém nakladania, t.j. vhodný zber, odvoz a možnosť odovzdať odpady na určené miesto. Problémové druhy odpadov v tomto zmysle predstavujú najmä:

* drobné stavebné odpady
* veľkoobjemový odpad
* použité obaly, rôzneho druhu a pôvodu znečistené nebezpečnými látkami (fľaše, znečistené obaly z motorových olejov, vedrá od farieb, igelity apod.)
* textílie
* biologicky rozložiteľný odpad (pokosená tráva, konáre, odpad zo záhrad…)
* opotrebované pneumatiky

V zbernom dvore sa nebudú uskladňovať nebezpečné odpady.

Dôkladný systém nakladania s problémovými druhmi odpadov absentuje vo väčšine obcí v SR. Takéto odpady zväčša končia na čiernych nelegálnych skládkach odpadov a predstavujú potenciálnu environmentálnu záťaž územia. V konečnom dôsledku musí obec vynaložiť nemalé prostriedky na odvoz a zneškodnenie, prípadne sanáciu územia čiernych skládok.

Nádobové (kontajnerové) spôsoby zberu týchto druhov odpadov vykazujú určité nevýhody. Hlavne pri zbere objemného odpadu nie sú schopné pružne reagovať na individuálne výkyvy zberných špičiek. Tieto nevýhody sa môžu kompenzovať zavádzaním zberných dvorov. Zberné dvory sú doplnkom celoplošných systémov zberu vybraných zložiek komunálneho odpadu. Zriaďovanie zberných dvorov je obcami v SR rozširované hlavne z dôvodu povinnosti zberu nebezpečných odpadov, drobného stavebného odpadu a veľkoobjemového odpadu.

Navrhovaná stavba Zberového dvora v obci Brestovany je situovaná na okraji obce na Mlynskej ulici, na pozemku s parcelným číslom č. 164/7.

V navrhovanom zbernom dvore sa bude vykonávať iba zhromažďovanie, zber odpadov od obyvateľom oboch obcí. Po nazhromaždení transportného množstva odpadov sa tieto budú následne odvážať na zneškodnenie alebo zhodnotenie zmluvným prepravcom, alebo vlastnými nákladnými dopravnými prostriedkami.

**3. PREHĽAD VÝCHODISKOVÝCH PODKLADOV**

Pre potreby návrhu a technického riešenia zberného dvoru sme použili:

**a) projektové podklady:**

* žiadne

**b) mapové podklady:**

* Autoatlas SR
* Digitálne polohopisné a výškopisné zameranie územia
* Katastrálna mapamesta obce Brestovany v digitálnej forme, ROEP

**c) ďalšie podklady:**

* obhliadka a pochôdzka lokality určenej na zriadenie zberného dvora
* Zákon č. 79/2015 Z.z. o odpadoch v znení neskorších predpisov
* Vyhláška č. 365/2015 Z.z., ktorou sa ustanovuje katalóg odpadov
* Cenové ponuky a katalógové listy od jednotlivých dodávateľov
* Príslušné STN, ON, nariadenia a zákony

**4. ČLENENIE STAVBY**

Projektovaná stavba je rozdelená na nasledovné stavebné objekty (SO) a prevádzkové súbory (PS):

SO 01 Príprava staveniska

SO 02 Oplotenie

SO 03 Spevnené plochy

SO 04 Príjazdová komunikácia zrealizované

SO 05 Terénne a sadové úpravy

PS 01 Technologické zariadenie zberového dvora

**5. CHARAKTERISTIKA ÚZEMIA STAVBY**

Geomorfologické a hydrologické pomery

Územie lokality zberného dvoru tvorí najvýchodnejší okraj Trnavskej tabule na styku s Dolnovážskou nivou. Geomorfologicky je územie podmienené tektonickými a klimatickými zmenami v kvartéri. Ohraničenie styku Trnavskej sprašovej pahorkatiny s Dolnovážskou nivou je pomerne ostré s výškou skoku 10 až 20m. Územím lokality nepreteká žiadny potok. Západne od lokality 1,5km preteká Krupiansky potok, ktorý pred Zavarom vteká do Blavy. Blava tečie 1,0km východne a súbežne s ňou východným okrajom obce tečie miestny malý potôčik Roštúň.

Pôdne pomery

Na geologickej stavbe územia sa podieľajú sedimenty neogénu a kvartéru. Neogén je tvorený morskými sedimentami dosahujúcimi až niekoľko tisíc metrov mocností, ktoré predstavujú subsidenčné sedimenty rôznych stratigrafických členov. Oblasť Trnavy a jej neogénna výplň je tvorená tzv. trnavsko-blatenskou priehlbinou, predstavujúcou tektonickú jednotku priekopovej prepadliny so zložitou stavbou, v ktorej dominujú trnavské zlomy.

Kvartér v mieste lokality je budovaný eolickými sedimentami. Eolické sedimenty predstavujú spraše, ktorých hrúbka je variabilná v závislosti od litologického podkladu. Spraše boli naviate v pleistocéne už na vymodelovaný povrch pahorkatiny.

Charakteristický hydrogeologický vrt:

0,00 – 0,40 m – hlina piesčitá

0,40 – 13,00 m – spraš žltohnedá

Hladina podzemnej vody: -9,70 m p. t.

Klimatické pomery

Záujmové územie podľa mapy klimatických oblastí v Západoslovenskom kraji zaraďujeme do oblasti A1, ktorá je charakterizovaná ako teplá, suchá s miernou zimou a dlhým slnečným svitom. Patrí do klimaticko-geografického typu nížinnej klímy, prevažne teplej. Priemerná ročná teplota je v intervale 9°C až 10°C. V najstudenšom období mesiaca január neklesá priemerná teplota pod -3°C.

**6. URBANISTICKÉ, ARCHITEKTONICKÉ A STAVEBNO-TECHNICKÉ RIEŠENIE**

* 1. **Zdôvodnenie riešenia stavby**

Predmetom tohto projektu je riešenie vybudovania zberného dvoru odpadov a dodávka príslušného strojného zariadenia v obci Brestovany.

Zberný dvor je navrhnutý ako funkčný a moderný systém odpadového hospodárstva so zámerom splnenia legislatívnych požiadaviek a povinností pre obce a mestá, zohľadňujúc ekonomicky prijateľné náklady na zabezpečenie odpadového hospodárstva. Vybudovaním stavebno-technicky vhodného zberného dvora bude vytvorený predpoklad pre ochranu životného prostredia a zlepšenia životných podmienok obyvateľov a návštevníkov obce.

V zbernom dvore sa nebudú uskladňovať nebezpečné odpady.

Zoznam odpadov, ktoré sa budú v zbernom dore uskladňovať:

|  |  |  |
| --- | --- | --- |
| Separované Komodity | Disponibilné množstvo nachádzajúce sa v KO /t/rok/ | |
| Papier | 12,07 |
| Plasty | 8,83 |
| Sklo | 20,89 |
| Kovy | 1,39 |
| Viacvrstvový kombinovaný materiál | 0,70 |
| Drobný stavebný odpad | 3,61 |
| Pneumatiky | 1,82 |
| Biologicky rozložiteľný odpad | 50,00 |
| Objemový odpad | 10,19 |
|  |  |
| **spolu** | **109,50 t** |

pozn.: presný zoznam uskladňovaných odpadov v zbernom dvore bude spresnený v závislosti od technologického vybavenia, ktorý si investor (prevádzkovateľ) vyberie a základe aktuálnej požiadavky a možností čerpania nenávratného finančného príspevku.

Umiestnenie stavby

Zberný dvor je situovaný s ohľadom na:

- dodržiavanie požadovaných ochranných pásiem,

- trasy jestvujúcich a naprojektovaných podzemných inžinierskych sietí,

- majetkovo-právne vzťahy investora k dotknutej parcele,

- možnosti prístupu k zbernému dvoru pre obyvateľov obce.

* 1. **Údaje o technickom a technologickom zariadení**

Predmetom tohto projektu je riešenie vybudovania zberného dvoru odpadov a návrh odporúčaného strojného vybavenia.

Technické zariadenie stavby

Technické zariadenie stavby zberného dvora bude detailne popísané v kapitole č. 7. Popis technického riešenia. Ďalej uvádzame len kapacitu stavby.

Spevnená betónová plocha 367,5 m2

z toho: plocha areálu zberného dvora 367,5 m2

Cestné obrubníky pre spevnenú plochu 72,6 m

z toho: pre plochu areálu zberného dvora 72,6 m

Oplotenie areálu 72,6 m

Brána š. 6,00 m 1 ks

Vystretie ornice 206 / 41,2 m2/ m3

Zatrávnenie 206 m2

Technologické zariadenie stavby

Návrh vystrojenia zberného dvora technologickým zariadením má len odporúčací charakter. Budúci prevádzkovateľ si sám určí potrebné počty a kapacity jednotlivých zariadení podľa svojich potrieb.

* 1. **Dopravný systém**

Dôležitým prvok pre prevádzku zberného dvora je jeho napojenie na jestvujúci dopravný systém v oblasti. Príjazd k zbernému dvoru je možný z Mlynskej ulice. Táto miestna komunikácia sa napája na hlavnú komunikáciu prechádzajúcu obcou.

Miestna komunikácia je vo veľmi dobrom stave a nevyžaduje si žiadne dodatočné úpravy. Na túto komunikáciu sa budú plynule napájať areálové spevnené plochy. Príjazdová komunikácia do areálu zberného dvora je v súčasnosti už zrealizovaná.

Obsluha zberného dvora musí byť vybavená kľúčom pre hlavnú vstupnú bránu do areálu zberného dvora.

Projektový návrh ponechal možný vstup na súkromné pozemky zo zadnej časti, kde sú osadené dve vstupné brány pre možný vstup ťažkej poľnohospodárskej techniky.

Areál zberného dvora neslúži na parkovanie áut a mechanizmov.

* 1. **Úpravy plôch a priestranstiev**

Pred zahájením výstavby sa odstráni ornica jej odhrnutím v hrúbke 200 mm. Ornica bude dočasne uložená v zadnej časti pozemku na neskoršie jej využitie pri terénnych a sadových úpravách.

Iné blízke plochy a priestranstvá nie je potrebné upravovať.

* 1. **Starostlivosť o životné prostredie**

Výstavbou zberného dvora sa jednoznačne zlepší životné prostredie v lokalite. Prestanú sa vytvárať divoké skládky odpadov, zvýši sa ochrana podzemných vodných zdrojov (v predmetnej lokalite sú veľmi významné zdroje kvalitnej pitnej vody) a povrchových vôd.

Negatívny vplyv na životné prostredie počas výstavby môže mať len stavebná činnosť.

Po dobu výstavby je dodávateľ stavby povinný udržovať stavbu v čistote a zamedziť znečisťovanie hlavnej komunikácie, ktorou je v tomto prípade ulica Joža Nižňanského a následne miestne komunikácie. Počas výstavby je potrebné kontrolovať stavebné stroje, či nedochádza k úniku ropných produktov.

Ako odpad pri výstavbe zberného dvora vznikne výkopová zemina, zmiešané odpady zo stavieb a zmesový komunálny odpad. Spomínané druhy odpady patria do kategórie ostatného odpadu.

* 1. **Starostlivosť o bezpečnosť práce**

Počas realizácie jednotlivých stavebných objektov je nutné dodržiavať osobitné predpisy podľa prevádzkového poriadku. Bežný spôsob ochrany je dodržiavanie predpisov podľa prevádzkového poriadku (vhodný odev, ochranné pomôcky), údržba strojov a zariadení. Prevádzka a údržba zberného dvora sa musí okrem Prevádzkového poriadku tiež riadiť podľa platných predpisov a nariadení.

Uvedený výpis zákonov, nariadení a vyhlášok je len informatívny. Dodávateľ je povinný dodržiavať všetky aktuálne platné zákony, nariadenia a vyhlášky.

* Ústavný zákon č. 460/1992 Zb. - Ústava Slovenskej republiky
* Zákon č. 364/2004 Z. z. - Zákon o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon)
* Zákon č. 79/2015 Z. z. - Zákon o odpadoch a o zmene a doplnení niektorých zákonov
* Zákon č. 50/1976 Zb. - Zákon o územnom plánovaní a stavebnom poriadku (stavebný zákon)
* Zákon č. 311/2001 Z. z. - Zákonník práce
* Zákon č. 125/2006 Z. z. - Zákon o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov
* Zákon č. 124/2006 Z. z. - Zákon o bezpečnosti a ochrane zdravia pri práci a o zmene a doplnení niektorých zákonov
* Zákon č. 8/2009 Z. z. - Zákon o cestnej premávke a o zmene a doplnení niektorých zákonov
* Vyhláška č. 208/1991 Zb. - Vyhláška Slovenského úradu bezpečnosti práce a Slovenského banského úradu o bezpečnosti práce a technických zariadení pri prevádzke, údržbe a opravách vozidiel
* Vyhláška č. 77/1965 Zb. - Vyhláška Ministerstva stavebníctva o výcviku, spôsobilosti a registrácii obslúh stavebných strojov
* Zákon č. 514/2003 Z. z. - Zákon o zodpovednosti za škodu spôsobenú pri výkone verejnej moci a o zmene niektorých zákonov
* Vyhláška č. 508/2009 Z. z. - Vyhláška Ministerstva práce, sociálnych vecí a rodiny Slovenskej republiky, ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia
* Vyhláška č. 59/1982 Zb. - Vyhláška Slovenského úradu bezpečnosti práce, ktorou sa určujú základné požiadavky na zaistenie bezpečnosti práce a technických zariadení
* Vyhláška č. 25/1984 Zb. - Vyhláška Slovenského úradu bezpečnosti práce na zaistenie bezpečnosti práce v nízkotlakových kotolniach
* Zákon č. 51/1988 Zb. - Zákon Slovenskej národnej rady o banskej činnosti, výbušninách a o štátnej banskej správe
* Vyhláška č. 147/2013 Z. z. - Vyhláška Ministerstva práce, sociálnych vecí a rodiny Slovenskej republiky, ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností
* Vyhláška č. 46/2010 Z. z. - Vyhláška Ministerstva práce, sociálnych vecí a rodiny Slovenskej republiky, ktorou sa ustanovujú podrobnosti na zaistenie bezpečnosti a ochrany zdravia pri lesnej práci a podrobnosti o odbornej spôsobilosti na výkon niektorých pracovných činností a na obsluhu niektorých technických zariadení
* Nariadenie vlády č. 396/2006 Z. z. o minimálnych bezpečnostných a zdravotných požiadavkách na stavenisko
* a iné ostatné zákony, nariadenia, vyhlášky, usmernenia a pod.
  1. **Protipožiarne zabezpečenie stavby**

Vzhľadom na rozsah a charakter stavby nie je potrebné riešiť požiarne zabezpečenie stavby.

* 1. **Zariadenie CO**

Predmetná stavba nemá žiadne nároky na civilnú ochranu.

* 1. **Riešenie protikoróznej ochrany**

Vzhľadom na to, že stavebné hmoty, používané pri výstavbe zberného dvora nepodliehajú korózii, nie je potrebné vykonávať opatrenia, smerujúce k protikoróznej ochrane.

* 1. **Určenie nových ochranných pásiem**

Zberný dvor nevyžaduje žiadne nové ochranné pásmo.

* 1. **Koordinačné opatrenia pri inej súbežnej stavby**

S plánovanou výstavbou zberného dvoru nám nie sú známe žiadne iné pripravované alebo realizované projekty v tejto lokalite.

**7. POPIS TECHNICKÉHO RIEŠENIA**

**SO-01 Príprava staveniska**

Predmetom stavebného objektu „SO 01 – Príprava staveniska“ je vytvoriť vhodné podmienky pre samotnú realizáciu stavby tak, aby plynulosti výstavby nebránili žiadne prekážky.

V prvom kroku bude potrebné odstrániť existujúci odpad nachádzajúci sa na pozemku v objeme cca. 200,0 m3.

V ďalšom kroku bude odstránená existujúca panelová plocha, ktorá sa nachádza pod odpadom na pozemku, ktorej plocha je cca. 130,0 m2.

Na pozemku sa nachádzajú drobné samostatne stojace porasty, ktoré sa vyrúbu - 4 ks.

Následne po odstránení panelovej plochy bude vykonané splanírovanie pozemku a priľahlých svahov. Prípravu územia je potrebné zrealizovať v zmysle výkresovej prílohy č.5 – Príprava staveniska.

Obzvlášť upozorňujeme na zemné práce v blízkosti zemného svahu na severnej časti predmetného územia. Dodávateľ je povinný prizvať pred začiatkom zemných prác zodpovedného geológa na posúdenie možnosti zosuvu tohto svahu. Zemné práce sa musia vykonávať v suchom období, aby sa násyp nepomáčal. Dodávateľ je povinný vykonať všetky zabezpečovacie práce na zaistenie stability tohto svahu.

**SO-02 Oplotenie**

Predmetom stavebného objektu „SO 02 – Oplotenie“ je riešenie objektov slúžiacich na zabezpečenie ochrany areálu zberného dvora proti vstupu nepovolaných osôb a nekontrolovanému pohybu vozidiel.

Oplotenie areálu sa bude realizovať v záverečnej fáze výstavby po ukončení skoro všetkých stavebných objektov (okrem terénnych a sadových úprav). Celý areál zberného dvora bude oplotený oceľovým poplastovaným pletivovým oplotením na oceľových stĺpikoch dĺžky 2500mm. Oceľové stĺpiky budú ukotvené do betónových pätiek.

Výška oplotenia bude 2,15 m nad terénom, celková dĺžka oplotenia 78,6 bm. Nad pletivom bude napnutý 3-radový ostnatý drôt.

Vstupná brána 6,0 m šírky bude typová samonosná z oceľových pozinkovaných profilov, opatrená kovaním so zámkom. Smerom z príjazdovej komunikácie budú na bráne osadené dve tabule s nápisom "ZÁKAZ VSTUPU TU NEPOVOLENÝM OSOBÁM" a "ZBERNÝ DVOR"

**SO-03 Spevnené plochy**

Predmetom stavebného objektu „SO 03 – Spevnené plochy“ je riešenie objektov slúžiacich na zabezpečenie pohybu strojov zabezpečujúcich samotnú obsluhu zberného dvora.

Konštrukcia spevnenej plochy je totožná s návrhom príjazdovej komunikácie pre zberný dvor. Výškovo a polohovo bude nadväzovať na príjazdovú komunikáciu.

Vybudovanie predmetného stavebného objektu umožní pohyb osôb a mechanizmov v areáli zberného dvora a uloženie skladových kontajnerov. Spevnená plocha je vyspádovaná smerom k príjazdovej komunikácii v spáde cca. 1,0 %.

*Spevnená plocha bude mať nasledovnú konštrukciu :*

- betónová doska C20/25 hr. 200mm

- KARI sieť „KY“ Ø8, 150x150 mm

- separačná geotextília 300 g/m2

- hydroizolačná fólia PVC hr. 1,5mm

- separačná geotextília 300 g/m2

- štrkopiesok hr. 250mm

Zvlášť upozorňujeme na zriadenie dilatačných škár v zmysle STN 73 6123, STN EN 14188-1, STN EN 14188-2 a STN EN 14188-3. Dilatačné škáry umožňujú dilatáciu betónovej dosky vplyvom rozdielnych teplôt. Vytvárajú sa ako priečne škáry na celú hrúbku CB dosky spravidla šírky 25 mm s možnosťou dilatácie 10 mm (v závislosti od hrúbky CB dosky). Ako vložka sa do dilatačnej škáry vkladá drevená (PVC) doska, ktorá je doplnená tesnením a bitúmenovou zálievkou.

**SO-04 Príjazdová komunikácia**

Príjazdová komunikácia, ktorá napája navrhovanú spevnenú plochu areálu zberného dvora na jestvujúcu prístupovú komunikáciu je v súčasnosti už zrealizovaná a nie je súčasťou tohto projektu.

**SO-05 Terénne a sadové úpravy**

Tento stavebný objekt rieši kompletnú úpravu terénnych nerovností v okolí stavebné dvoru a ich následné ohumusovanie a vysiatie trávnou zmesou.

**PS 01 Technologické zariadenie zberového dvora**

Na úvod tejto kapitole upozorňujeme, že v ďalšom je popísané len odporúčané technologické vybavenie zberného dvora. Budúci prevádzkovateľ si sám určí potrebné počty a kapacity jednotlivých zariadení podľa svojich potrieb.

Zoznam odporúčaného technologického zariadenia:

vaňový kontajner - neprekrytý (V = 5,5 m3) 2 ks

vaňový kontajner - prekrytý (V = 5,5 m3) 3 ks

**8. OPIS NAPOJENIA NA EXISTUJÚCE INŽINIERSKE SIETE**

Zberný dvor si nevyžaduje napojenie na existujúce inžinierske siete.

**9. ZABEZPEČENIE ENERGIÍ, BILANCIA ODPADOV**

**Energie**

Elektrická energia

*Výstavba zberného dvora*

Pre potreby výstavby bude elektrická energia odoberaná z jestvujúceho NN rozvodu cez staveniskové rozvádzače so zabezpečením merania odobratého množstva energie. V úsekoch mimo dosahu jestvujúcich rozvodov sa predpokladá využitie prenosných elektrocentrál. Spotreba elektrickej energie bude meraná v novom elektrometri, začo musí dodávateľ platiť. Dôležitou súčasťou zabezpečenia elektrickej energie na stavenisku počas realizácie diela je dodržiavanie zásad bezpečnosti práce a používania osobných ochranných pomôcok.

*Prevádzka zberného dvora*

Neuvažuje sa

Voda

*Výstavba zberného dvora*

Počas výstavby musí mať dodávateľ zabezpečenú dodávku vody pre potrebu pracovníkov (pitie, umývanie), taktiež pre potrebu výstavby a v neposlednom rade aj pre protipožiarne zabezpečenie stavebných prác.

Pred začiatkom výstavby musí investor vybudovať vodovodnú prípojku. Spotreba vody bude meraná cez vodomer, osadený na vodovodnej prípojke.

Pred výjazdom stavebných mechanizmov, alebo aut zo staveniska na miestne spevnené komunikácie je dodávateľ povinný očistiť všetky kolesá ich oškriabaním a dočistiť tlakovou vodou.

Pitná voda pre pracovníkov bude dovážaná ako balená voda.

*Prevádzka zberného dvora*

Neuvažuje sa

Kanalizácia

*Výstavba zberného dvora*

Pracovníci zúčastnení na stavbe budú produkovať počas pracovnej doby splaškové vody, ktoré je potrebné zachytiť o následne likvidovať v zmysle platnej legislatívy. Dodávateľ musí zabezpečiť mobilné toalety.

Na stavbe sa nepredpokladá vznik iných vôd ako splaškových a drenážnych.

*Prevádzka zberného dvora*

Neuvažuje sa

**Odpady**

V zmysle vyhlášky MŽP SR č. 284/2001 Zb. z., ktorou sa ustanovuje Katalóg odpadov a v znení vyhlášky 409/2002 Zb. z., uvádzame odpady vznikajúce pri výstavbe a budúcej prevádzke. Uvádza sa predpokladané druhové zloženie odpadov, takže nemusí dôjsť ku vzniku všetkých uvedených odpadov.

### ***Odpady vznikajúce pri výstavbe zberného dvora***

V zmysle vyhlášky MŽP SR č. 365/2015 Z. z., ktorou sa ustanovuje Katalóg odpadov a v znení 409/2006 Z. z. (Zákon o odpadoch a o zmene a doplnení niektorých zákonov), uvádzame odpady vznikajúce pri výstavbe a budúcej prevádzke. Uvádza sa predpokladané druhové zloženie odpadov, takže nemusí dôjsť k vzniku všetkých uvedených odpadov.

|  |  |  |  |  |
| --- | --- | --- | --- | --- |
| Kód | Názov druhu odpadu | Množstvo  m3 | Kategória | Kód zhodnotenia / zneškodnenia \*) |
| 17 01 01 | betón | 19,5 | O | R5 / D1 |
| 17 02 01 | drevo | 0,5 | O | R1 / D1, D10 |
| 17 05 04 | zemina a kamenivo iné ako uvedené v 170503 | 115,0 | O | D1 |
| 17 05 06 | výkopová zemina iná ako uvedená v 170505 | 35,0 | O | D1 |
| 17 09 04 | Zmiešané odpady zo stavieb a demolácií iné ako uvedené v 17 09 01, 17 09 02 a 17 09 03 | 200,0 | O | D1 |

Kód zhodnotenia / zneškodnenia je uvedený v zmysle Prílohy č. 2 a č. 3 k zákonu číslo 409/2006 Z. z. v znení neskorších predpisov.

Vysvetlivky:

\*) V prípade uvedenia viacerých kódov v texte oddelených lomítkom závisí vybraný spôsob zhodnotenia, alebo zneškodnenia napr. od dostupnosti konkrétneho zariadenia, od platných miestnych nariadení vzťahujúcich sa k nakladaniu s konkrétnym druhom odpadom, od fyzikálnych vlastností odpadu (kvapalný, tuhý).

Odpady, ktoré nie sú nebezpečné (O) vzniknuté pri výstavbe budú umiestnené na najbližšej skládke odpadu – investor navrhuje skládku A.S.A Trnava, spol. s.r.o., Priemyselná 5, 917 01 Trnava. Časť materiálu (betón) môže byť pri vhodnej technológii recyklovaná v stavebnej výrobe.

### ***Odpady vznikajúce pri prevádzkovaní zberného dvora***

Počas prevádzky zberného dvora budú vznikať odpady, ktoré sa budú zachytávať v areále zberného dvora a následne likvidovať v zmysle platnej legislatívy v oblasti odpadového hospodárstva, schváleného prevádzkového poriadku a kolaudačného rozhodnutia príslušného stavebného úradu a OÚ so sídlom v Trnave. Vzhľadom k občasnej obsluhe bude vznikať aj bežný komunálny odpad.

|  |  |  |  |  |
| --- | --- | --- | --- | --- |
| Kód | Názov druhu odpadu | Množstvo  m3/rok | Kategória | Kód zhodnotenia / zneškodnenia \*) |
| 20 03 01 | zmesový komunálny odpad | 1,0 | O | D1, D10 |

**10. ROZSAH TRVALÉHO A DOČASNÉHO ZÁBERU PÔDY**

Navrhovaná stavba Zberového dvora v obci Brestovany je situovaná na okraji obce na pozemku s parcelným číslom č. 164/7. Nie je potrebný trvalý a ani dočasný záber pôdy.

**11. ORGANIZÁCIA VÝSTAVBY**

Stavenisko zberného dvoru je situované v  katastrálnom území obce Brestovany.

**Projekt organizácie výstavby**

Stavebný dvor, skládky materiálu

Predbežne uvažujeme so zriadením areálu stavebného dvora, skládok materiálu v zadnej časti pozemku určeného na výstavbu zberného dvora na parcele č. 164/7.

Trvalé skládky výkopu zo stavebnej ryhy a jamy

Neuvažuje sa s využitím trvalej skládky pre umiestnenie výkopu. Všetka zemina bude použitá na vyrovnanie terénnych nerovností.

Predpokladaný počet pracovníkov

Počet pracovníkov potrebných na výstavbu bude daný vypracovaným harmonogramom výstavby dodávateľa. Počet pracovníkov bude závislý od dohodnutej zmluvy medzi investorom a dodávateľom. Predkladáme 3 ~ 5 pracovníkov zúčastnených na výstavbe. Dodávateľ musí disponovať osobou oprávnenou na výkon činnosti stavbyvedúceho pre vodohospodárske stavby (prípadne dopravné) s oprávnením vydaným SKSI.

**12. PREHĽAD UŽÍVATEĽOV A PREVÁDZKOVATEĽOV**

Užívateľom a prevádzkovateľom stavby bude jej investor –obec Brestovany.

**13. TERMÍNY ZAČATIA A DOKONČENIA VÝSTAVBY, ETAPIZÁCIA VÝSTAVBY**

Začatie výstavby: jar 2017

Dokončenie výstavby: leto 2017

Predmetná stavba nevyžaduje žiadnu etapizáciu výstavby. Jedná sa o jednoduchú stavbu, bez zložitých technologických postupov. V prípade komplexného finančného krytia, je ju možné vybudovať bez etapizácie.

**14. NÁKLADY NA STAVBU**

Predpokladané náklady stavby zberného dvora sú vyčíslené v rozpočtovej časti.

**15. ZÁVER**

Projekt je vypracovaný v stupni pre stavebné povolenie a realizáciu. Stavba pozostáva z vybudovania ekologickej stavby - zberný dvor, ktorý bude slúžiť na dočasné uskladnenie vyseparovaného odpadu od obyvateľstva obce Brestovany.

Vypracoval: Ing. Jakubec

V Bratislave 03/2016